Шмат для каго сёння свята Нараджэння Хрыстова – гэта святочныя кірмашы і зніжкі, падарункі, цукеркі і пернікі. Але не ў гэтай мітусне сапраўдны сэнс з’яўлення Сына Божага ў свеце! Найперш свята Нараджэння Хрыстова – гэта магчымасць сустрэчы чалавека з Богам! Сустрэча гэта адбываецца ў нашым сэрцы. Менавіта дзеля яе прыйшоў Гасподзь на зямлю, стаў чалавекам і пражыў чалавечае жыццё, перанёс пакуты і смерць на крыжы, уваскрэс з мёртвых і ўзышоў на неба. Усё гэта дзеля таго, каб разбурылася перашкода паміж Богам і чалавекам, узведзеная чалавечым грахом. У Нараджэнні Хрыста адбываецца суцэльнае аднаўленне чалавечай прыроды. Не толькі ў тым адзіным Нараджэнні Сына Божага, якое мела месца прыблізна дзве тысячы гадоў назад у Віфлееме, але і ў тым нараджэнні Збавіцеля, якое зноў і зноў адбываецца ў нашых душах, у сэрцы кожнага чалавека, які ў сваім жыцці шукае Хрыста і звяртаецца да Яго. Няхай свята Нараджэння Хрыстова стане святам нараджэння Сына Божага ў нашай душы і святам нашага адраджэння ў Хрысце, каб у нашых душах нарадзілася Слова Божае і напоўніла нас благадаццю, святлом і святасцю…